REGULAMENTUL DE PUNERE ÎN APLICARE (UE) 2022/1659 AL COMISIEI

din 27 septembrie 2022

privind cerințele echivalente pentru introducerea în Uniune a fructelor de Citrus sinensis Pers., originare din Israel, având în vedere riscurile prezentate de Thaumatotibia leucotreta

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (UE) 2016/2031 al Parlamentului European și al Consiliului din 26 octombrie 2016 privind măsurile de protecție împotriva organismelor dăunătoare plantelor, de modificare a Regulamentelor (UE) nr. 228/2013, (UE) nr. 652/2014 și (UE) nr. 1143/2014 ale Parlamentului European și ale Consiliului și de abrogare a Directivelor 69/464/CEE, 74/647/CEE, 93/85/CEE, 98/57/CE, 2000/29/CE, 2006/91/CE și 2007/33/CE ale Consiliului (1), în special articolul 41 alineatul (3) al doilea paragraf și articolul 44 alineatul (1),

întrucât:

(1) Regulamentul de punere în aplicare (UE) 2019/2072 (2) al Comisiei stabilește, în partea A din anexa II, lista organismelor dăunătoare de carantină pentru Uniune a căror prezență pe teritoriul Uniunii nu este cunoscută. Regulamentul de punere în aplicare (UE) 2019/2072 urmărește să prevină intrarea, stabilirea și răspândirea unor astfel de organisme dăunătoare de carantină pe teritoriul Uniunii, prin stabilirea, în anexa VII, a unor cerințe speciale pentru introducerea pe teritoriul Uniunii a anumitor plante, produse vegetale și a altor obiecte.

(2) Thaumatotibia leucotreta (Meyrick) (denumit în continuare „organismul dăunător specificat”) este inclus în partea A din anexa II la Regulamentul de punere în aplicare (UE) 2019/2072 ca organism dăunător de carantină pentru UE, a cărui prezență în Uniune nu este cunoscută. De asemenea, el este menționat ca organism dăunător prioritar în anexa la Regulamentul delegat (UE) 2019/1702 al Comisiei (3).

(3) Există cerințe speciale pentru introducerea pe teritoriul Uniunii a mai multor fructe pentru a proteja teritoriul Uniunii de organismul dăunător specificat. Pentru fructele de Citrus sinensis Pers. (denumite în continuare „ fructele specificate”), cerințele speciale respective sunt stabilite la punctul 62.1 litera (d) din anexa VII la Regulamentul de punere în aplicare (UE) 2019/2072 și prevăd opțiunea unei abordări sistemice cu un regim specific de tratament la rece.

(4) Israelul a solicitat Comisiei să recunoască abordarea sa sistemică pentru fructele specificate ca fiind echivalentă cu cerințele speciale prevăzute la punctul 62.1 litera (d) din anexa VII la Regulamentul de punere în aplicare 2019/2072.

(5) Abordarea sistemică utilizată în ceea ce privește fructele specificate include îndeplinirea cerințelor adoptate în siturile de producție pentru monitorizarea și controlul organismului dăunător specificat, inspecția fructelor specificate în situl de producție și în unitățile de ambalare, cerințele în materie de trasabilitate și inspecția oficială efectuată înainte de export. Aceasta include punctele critice ale procedurii de inspecție pe câmp, în unitățile de ambalare și înainte de export, care conduc la suspendarea sau respingerea exportului fructelor specificate atunci când pragurile relevante nu sunt atinse.

(6) Autoritatea Europeană pentru Siguranța Alimentară (denumită în continuare „autoritatea”) a efectuat o evaluare a riscurilor de marfă prezentate de fructele de Citrus spp. importate din Israel (4). Evaluarea respectivă a vizat probabilitatea absenței organismelor dăunătoare în ceea ce privește organismul dăunător specificat. În plus, au fost furnizate recomandări cu privire la modalitățile de îmbunătățire a abordării sistemice a Israelului. Israelul și-a adaptat abordarea sistemică ținând seama de aceste recomandări.

(7) Pe baza rezultatului evaluării riscurilor efectuate de autoritate, combinată cu conformitatea consecventă a fructelor în cauză cu dreptul Uniunii, este justificat să se accepte abordarea sistemică adaptată a Israelului ca fiind echivalentă cu cerințele speciale prevăzute la punctul 62.1 litera (d) din anexa VII la Regulamentul de punere în aplicare (UE) 2019/2072.

(8) Pentru a menține orice perturbare a schimburilor comerciale la un nivel minim, prezentul regulament trebuie să intre în vigoare în a treia zi de la data publicării sale.

(9) Prezentul regulament trebuie să se aplice până la 31 mai 2025 pentru a permite revizuirea sa.

(10) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1 Definiții În sensul prezentului regulament, se aplică următoarele definiții: 1. „organism dăunător specificat” se referă la Thaumatotibia leucotreta (Meyrick); 2. „fructe specificate” se referă la fructe de Citrus sinensis Pers.

Articolul 2 Cerințe echivalente Cerințele pentru introducerea pe teritoriul Uniunii a fructelor specificate originare din Israel prevăzute în anexa la prezentul regulament de punere în aplicare sunt considerate echivalente cu cele prevăzute la punctul 62.1 litera (d) din anexa VII la Regulamentul de punere în aplicare (UE) 2019/2072.

Articolul 3 Certificat fitosanitar Atunci când fructele specificate originare din Israel sunt introduse pe teritoriul Uniunii pe baza cerințelor echivalente prevăzute la articolul 2, acestea sunt însoțite de un certificat fitosanitar care indică: (a) codurile siturilor de producție; și (b) la rubrica „Declarație suplimentară”, mențiunea „Transportul respectă Regulamentul de punere în aplicare (UE) 2022/1659 al Comisiei”.

Articolul 4 Intrarea în vigoare și aplicarea Prezentul regulament intră în vigoare în a treia zi de la data publicării în Jurnalul Oficial al Uniunii Europene. Se aplică până la 31 mai 2025.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 27 septembrie 2022. Pentru Comisie Președinta Ursula VON DER LEYEN

(1) JO L 317, 23.11.2016, p. 4.

(2) Regulamentul de punere în aplicare (UE) 2019/2072 al Comisiei din 28 noiembrie 2019 de stabilire a unor condiții uniforme pentru punerea în aplicare a Regulamentului (UE) 2016/2031 al Parlamentului European și al Consiliului în ceea ce privește măsurile de protecție împotriva organismelor dăunătoare plantelor, de abrogare a Regulamentului (CE) nr. 690/2008 al Comisiei și de modificare a Regulamentului de punere în aplicare (UE) 2018/2019 al Comisiei (JO L 319, 10.12.2019, p. 1).

(3) Regulamentul delegat (UE) 2019/1702 al Comisiei din 1 august 2019 de completare a Regulamentului (UE) 2016/2031 al Parlamentului European și al Consiliului prin stabilirea listei organismelor dăunătoare prioritare (JO L 260, 11.10.2019, p. 8).

(4) „Scientific Opinion on the commodity risk assessment of Citrus L. fruits from Israel for Thaumatotibia leucotreta under a systems approach” (Aviz științific privind evaluarea riscurilor de marfă prezentate de fructele de Citrus L. provenite din Israel în ceea ce privește prezența Thaumatotibia leucotreta, în cadrul unei abordări sistemice). EFSA Journal 2021; 19(3):6427, 36 pp., https://doi.org/10.2903/j.efsa.2021, 6427